18/08/2019 15:40h

A Costitx hem trobat una de les 52 ordres de demolició que ha dictat enguany l’Agència de Defensa del Territori de Mallorca. El responsable ha de restablir l’ordre pertorbat per la infracció urbanística. A part d’habitatges o instal·lacions amb usos il·legals establits a fora vila, també s’ha manat l’esbucament de piscines, bungalous i magatzems aixecats en terrenys que no disposen dels 14.000 metres quadrats necessaris.

Una de les faltes que més repunta és el de l’aparició de caravanes en parcel·les rústiques. La Llei de sòl rústic però no permet la implantació d’aquests vehicles mòbils habitables a fora vila. Per això, quan l’ADT en detecta algun cas obri un expedient sancionador a l’infractor i se l’obliga a retirar el vehicle.

Més de 2 milions en sancions

L’Agència, que actua per fer desaparèixer les il·legalitats i compensar els propietaris que fan les coses bé i respecten la normativa urbanística, també ha acordat en els distints Consells de Direcció, la imposició de sancions per un valor que supera els 2 milions d’euros. A més, enguany s’han demolit 63 obres il·legals per restituir els terrenys al seu estat anterior. Tots ho han fet per compte propi per poder acollir-se a la reducció del 90% de la sanció. En cas d’omissió, l’ADT imposa fins a 12 multes coercitives i, en el cas que no s’executi l’esbucament, ho farà l’organisme del Consell de Mallorca, carregant el cost a la propietat.

En total, l’anterior legislatura s’arribà a les 261 demolicions. Un balanç que contrasta amb els 19 esbucaments que només s’executaren en el període comprès entre els anys 2011 i 2015.



L’ADT gestiona la disciplina urbanística de tot el sòl rústic protegit de Mallorca